Abe MDC-T Basola Ukwalelwa iBail kukaKomichi
UKomichi wetheswa umlandu wokupha ubufakazi bamanga kwabenhlanganiso yeZEC ukuba udobhe imvulophu abelamaphepha wokuvotela
HARARE — Abalandeli belinye lamacele e-MDC elikhokhelwa nguMnumzana Morgan Tsvangirayi asesole ukwalelwa komsekeli kamgcinisihlalo kulelibandla uMnu. Morgen Komichi ithuba lokuhlawula imali yesibambiso eye bail. Lubikwa seluzaqala ukuthoniswa mhla ka 27 kuyonale inyanga kaNcwabakazi udaba luka Komichi. UMnumzana Tendayi Chari ongesinye sezakhamizi emzini ohlala abanengi we Mufakose eHarare,uthi kuyamdanisa okwenziwa ngamadale ukwalela uKomichi ithuba lokuhlawula imali yesibambiso eye bail. UChari uthi lisesekhona ithemba lokuba azaluhluzisisa loludaba emthethwandaba. Enye yenkokheli ya MDC ekhokhelwa nguMnumzana Morgan Tsvangirayi, uNkosikazi Lucia Matibenga uthi sekudinga abesilisa labesifazane abalesibindi ukuqinisela kulokhu kwenza kwemithethwandaba. Ukhuthaza abantu beZimbabwe ukuba bangaze balahla imbeleko ngokufelwa kodwa bamanyane lentsha kulomsebenzi wokuletha inguquko elizweni. UMnumzana Morgan Komichi obotshwe mhla ka 28 kunyanga kaNtulikazi, sekungasensuku zatshwala ukuthi ukhetho lwenziwe, lokhe esezandleni zamapholisa. UKomichi wetheswa umlandu wokupha ubufakazi bamanga kwabenhlanganiso ye Zimbabwe Electoral Commission ukuba udobhe imvulophu abelamaphepha wokuvotela, ama Special Vote ebhimini eweteleni yeHarare. Abomthethwandaba sebeveze ukuba soluzaqala ukuthoniswa ngoLwesibili lweviki ezayo lolu daba.